b"\n_START_ARTICLE_\nGlengarry\n_START_PARAGRAPH_\nEl glengarry (glengarry bonnet en angl\xc3\xa8s) \xc3\xa9s un casquet de caserna t\xc3\xadpicament escoc\xc3\xa8s de disseny caracter\xc3\xadstic, fet de llana, negre o blau mar\xc3\xad, i ornat amb un pomp\xc3\xb3 (toorie) --generalment roig-- a la part superior i amb dues cintes penjant darrere; sovint duu una banda escacada ornamentant les orelleres._NEWLINE_Segons la tradici\xc3\xb3, el glengarry es form\xc3\xa0 per plegatge de la boina balmoral. Tamb\xc3\xa9 podria ser una adaptaci\xc3\xb3 del casquet de caserna continental a l'estil escoc\xc3\xa8s de les Highlands. En tot cas, el resultat \xc3\xa9s un casquet de caserna de l'estil m\xc3\xa9s modern, amb els extrems arrodonits. _NEWLINE_ _NEWLINE_El glengarry sorg\xc3\xad el 1794 com a lligadura de la mil\xc3\xadcia territorial de Glengarry (Glengarry Fencibles), que li don\xc3\xa0 nom. A partir de llavors es popularitz\xc3\xa0 entre la majoria de regiments escocesos, incloent-ne els de l'ex\xc3\xa8rcit regular, com a lligadura de diari i campanya, mentre que el balmoral s'usava per a passeig i gala. El 1868 el glengarry substitu\xc3\xad el casquet circular com a lligadura de caserna de la totalitat de l'ex\xc3\xa8rcit brit\xc3\xa0nic, fins que el 1894 l'hi reempla\xc3\xa7\xc3\xa0 un casquet de caserna de tipus internacional, basat en el model coetani de la cavalleria austro-hongaresa. Les tropes escoceses, per\xc3\xb2, foren exceptuades del canvi, i han continuat amb l'\xc3\xbas del glengarry fins avui, ja com a lligadura de passeig i gala; en diari i campanya el substitueix la boina anomenada tam o' shanter. _NEWLINE_A Esc\xc3\xb2cia, des del segle XIX el glengarry tamb\xc3\xa9 \xc3\xa9s popular com a lligadura civil, b\xc3\xa0sicament masculina, sobretot en combinaci\xc3\xb3 amb kilt, i ha at\xc3\xa8s car\xc3\xa0cter de lligadura nacional conjuntament amb la boina balmoral."